كشفات خديجة أروهال، عضوة مجلس جهة سوس ماسة، ونائبة رئيس الجهة المكلفة بالثقافة، أن منزل الرايس الحاج بلعيد قريب يتحل للزوار، بعد سنوات من تأهيلو وترميمو وتحويلو لمتحف أثري، وقالت أن هذ التجربة هي الأولى من نوعها على الصعيد الوطني، وغادي تساهم فحفظ الموروث الشعبي المغربي، وإحياء روح الفنان الأمازيغي القدير. وقالت أروهال، فتدوينة ليها على موقع التواصل الاجتماعي “فيسبوك”، أن افتتاح هذ الدار اللي ولات عبارة عن متحف، واللي جات تحديدا فمنطقة وجان بإقليم تيزنيت، جا بعد سنوات من “الترافع المستميت على الموروث الشفهي والمادي”، ومجموعة من النقاشات على طاولة اللجنة الثقافية بجهة سوس هذي عامين. وتقامت التكلفة الإجمالية للمشروع، حسب أروهال، مبلغ 600 ألف درهم، 500 ألف عطاتها الجهة و100 ألف عطاها المجلس الإقليمي. وكانت دار الراس الحاج بلعيد لسنوات كلها مخربة، وجمعيات شحال وهوما كيتشكاو ويتساءلو كيفاش المسؤولين فالجهة والجماعة هملو هذ المعلمة التارخية وخلاوها ترجع هكذا. لكن دابا، ومع اقتراب انتخابات 2021، تداركو الموقف. 
من بعد ما كانت كلها مخربة.. تحويل دار الرايس بلعيد لمتحف أثري.. وقريب يتحل للزوار – تصاور